paragraph_text: Pretpostavljamo da je Komarnička županija obuhvaćala zapadni dio Komarničkog arhiđakonata, dok je njegov istočni dio zauzimala Česmička županija (od Prodavića na istok i jug). Izgleda da su se jedno vrijeme Komarnički arhiđakonat i Komarnička županija obuhvaćali isti teritorij. Česmička županija se spominje kroz čitavo 13. i u prvim desetljećima 14. stoljeća, kada je pripojena Komarničkoj županiji. Oko 1350. godine, reorganizacijom županija, stvara se velika Križevačka županija koja je, između ostalih, u svoj sastav uključila i bivšu Komarničku županiju. Križevačka županija se od sredine 14. stoljeća dijelila na manje kotare koji su se većinom podudarali sa starim županijama. Teritorij bivše Komarničke županije postao istoimeni distrikt ili kotar u sastavu velike Križevačke županije.<br>